A tous ceus qui verront ces presentes lettres, je Guillaumes, sires de Marrigney, chevaliers, fais a savoir que je, por lou los et por l’assentement de dame Yolant, ma famme, et de Guillaume, damoiseaul, mon fils, don an aumonne por toz jours à Deu et à la seincte maison de l’Ospital de Jerusalem de Beaune, por raison de Hemonin, mon fil, chevalier et Frere dou dit Hospital, V sestiers de blé, à la mesure de Sumbernon, des ques les deues sestiers sunt assises à la vile de Crugés sus le molin, ce est a savoir moitié froment et moitié avoine, et les autres troys sestiers je assie sus mon molin qui est assis desos Marrigney, ce est à savoir moitié blef et moitié avoine, et ces don desus escrit, nos, Yolanz, dame de Marrignei, et je Guillaumes, damoiseauz, desvestanz dou devant dit blé et de celui vestanz frère Guillaume Huré, maistre de la maison dou dit Hospital de Beaune, ou non dou dit Hospital, suis tenuz et promet an bone foy la devant dite aumone au dit Hospital contre touz deffandre et an paiz à garantir, et contre la dite aumone por nos ou por autres presones non pas venir. En tesmoignaige et an la remambrance de la quel chose je Guillaumes, sires de Marrigneis desusdiz, an ces presentes letres a mis mon seaul. Ce fu fait an l’an de Nostre Seignour mil. CC. LXVII, ou mois de Deloyr.